
A. [bookmark: _heading=h.syernelvuo34][bookmark: _Toc234484139]ÚČEL METODICKÉHO USMERNENIA

Metodické usmernenie k pojmu “jediný podnik” je vypracované za účelom ľahšej implementácie tejto definície v praxi zo strany poskytovateľov minimálnej pomoci (ďalej len „poskytovateľ pomoci“), resp. vykonávateľov schém minimálnej pomoci (ďalej len „vykonávateľ schémy“), ale aj príjemcov minimálnej pomoci.

Účelom tohto metodického usmernenia nie je pokryť všetky možné alternatívy, ktoré sa môžu pri posudzovaní jediného podniku vyskytnúť. Metodické usmernenie uvádza najčastejšie príklady, s ktorými sa koordinátor pomoci stretol vo svojej aplikačnej praxi a zároveň slúži ako podporný nástroj na zjednotenie výkladu pojmu „jediný podnik“ pre poskytovateľov pomoci, resp. vykonávateľov schémy, ako aj príjemcov minimálnej pomoci. 

Metodické usmernenie nemá všeobecne záväzný charakter - má informačnú povahu,  nezabraňuje poskytovateľom pomoci, resp. vykonávateľom schémy vypracovať si vlastnú metodiku, v ktorej budú uvedené konkrétne prípady  z ich vlastnej aplikačnej praxe. 

Každé opatrenie pomoci, ktoré má byť posúdené, je potrebné vyhodnotiť samostatne, s prihliadnutím na osobitosti každého prípadu. 

Poskytovateľ pomoci, resp. vykonávateľ schémy, ak ho tým poskytovateľ pomoci v schéme pomoci poveril, je povinný pred poskytnutím pomoci[footnoteRef:1] posúdiť, či žiadateľ tvorí jediný podnik s inými podnikmi, a to za účelom správneho overenia stropu minimálnej pomoci ako jednej zo základných podmienok poskytovania minimálnej pomoci. Za poskytnutie pomoci je zodpovedný poskytovateľ minimálnej pomoci.  [1:  Rozsudok súdneho dvora vo veci C-608/19 - C-0608-19-00000000RP-01-P-01_ARR_COMM_235513-SK-1.] 


V prípade pochybností odporúčame obrátiť sa na koordinátora pomoci prostredníctvom e-mailovej adresy statnapomoc@antimon.gov.sk.

B. [bookmark: _heading=h.j1tyj53nue9t][bookmark: _Toc234484140]MINIMÁLNA POMOC
[bookmark: _heading=h.bwyslo3broag]
Pravidlá minimálnej pomoci sa vzťahujú len na podniky v zmysle článku 107 ods. 1 Zmluvy o fungovaní Európskej únie, t. j. na subjekty vykonávajúce hospodársku činnosť bez ohľadu na právne postavenie a spôsob financovania, ako aj bez ohľadu na to, či dosahujú zisk. 

Klasifikácia subjektu ako podniku sa vždy týka konkrétnej činnosti. Subjekt vykonávajúci hospodársku a nehospodársku činnosť sa pokladá za podnik len v súvislosti s vykonávaním hospodárskej činnosti. 

Hospodárskou činnosťou je každá činnosť, ktorá spočíva v ponuke tovaru a/alebo služieb na trhu[footnoteRef:2]. Určenie, či v posudzovanom prípade ide alebo nejde o hospodársku činnosť, vyplýva z tzv. soft law (usmernení, oznámení, odporúčaní EK, prípadne z iných dokumentov, ktoré nemajú striktne záväznú podobu), zo sektorovo - špecifických pravidiel a tiež z rozsiahlej judikatúry súdov EÚ v danej konkrétnej oblasti alebo ohľadne konkrétnej činnosti. Z horizontálneho hľadiska napríklad platí, že ak pre danú činnosť existuje trh, akokoľvek limitovaný, potom je takúto činnosť potrebné považovať za hospodársku, čo súčasne znamená, že aj sám štát alebo štátny subjekt, prípadne nezisková organizácia, občianske združenie alebo akýkoľvek iný subjekt bez ohľadu na svoje právne postavenie alebo spôsob zriadenia/vzniku, môže konať ako podnik[footnoteRef:3].  [2:  § 5 zákona č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci).]  [3:  Názor generálneho advokáta vo veci C-205/03 Federación Espanola de Empresas de Tecnologia Sanitaria (FENIN), všeobecne citovaný.
Rozsudok Súdneho dvora EÚ z 12. júla 2012 Compas-Datenbank GmbH/Rakúska republika, C-138/11, bod 35.] 


Minimálna pomoc predstavuje pomoc poskytnutú jedinému podniku[footnoteRef:4] v priebehu obdobia troch rokov predchádzajúcich dňu poskytnutia minimálnej pomoci[footnoteRef:5] (vzťahuje sa na nariadenie 2023/2831, nariadenie 2023/2832 a nariadenie 1408/2013), resp. pomoc poskytnutú jedinému podniku počas obdobia troch fiškálnych rokov[footnoteRef:6] (pričom za tri fiškálne roky sa považuje prebiehajúci fiškálny rok a dva predchádzajúce fiškálne roky) (vzťahuje sa na nariadenie 717/2014), ktorá nepresahuje stropy stanovené v nariadeniach Komisie o minimálnej pomoci. [4:  V prípade poskytovania štátnej pomoci sa jediný podnik nesleduje.]  [5:  V prípade, ak je napríklad pomoc poskytnutá 30. júna 2026, za tri roky predchádzajúce dňu poskytnutia pomoci sa považuje obdobie od 30. júna 2023do 30. júna 2026 (vrátane).]  [6:  Za fiškálny rok sa považuje v súlade so zákonom č. 431/2002 Z. z. o účtovníctve v znení neskorších predpisov kalendárny rok alebo hospodársky rok podľa rozhodnutia účtovnej jednotky.] 


Ide o tieto nariadenia:

· nariadenie Komisie (EÚ) 2023/2831 z 13. decembra 2023 o uplatňovaní článkov 107 a 108 Zmluvy o fungovaní Európskej Únie na pomoc de minimis v platnom znení - stanovuje strop 300 000 eur pre jediný podnik,

· nariadenie Komisie (EÚ) 2023/2832 z 13. decembra 2023 o uplatňovaní článkov 107 a 108 Zmluvy o fungovaní Európskej únie na pomoc de minimis v prospech podnikov poskytujúcich služby všeobecného hospodárskeho záujmu v platnom znení – stanovuje strop 750 000 eur pre jediný podnik,

· nariadenie Komisie (EÚ) č. 1408/2013 z 18. decembra 2013 o uplatňovaní článkov 107 a 108 Zmluvy o fungovaní Európskej únie na pomoc de minimis v sektore poľnohospodárstva v platnom znení - stanovuje strop 50 000 eur pre jediný podnik a vnútroštátnu hornú hranicu za Slovenskú republiku vo výške 56 890 000 eur[footnoteRef:7], [7:  Vnútroštátna horná hranica pre účely nariadenia č. 1408/2013 sa sleduje za obdobie troch rokov predchádzajúcich dňu poskytnutia minimálnej pomoci.] 


· nariadenie Komisie (EÚ) č. 717/2014 z 27. júna 2014 o uplatňovaní článkov 107 a 108 Zmluvy o fungovaní Európskej únie na pomoc de minimis v sektore rybolovu a akvakultúry v platnom znení - stanovuje strop 30 000 eur[footnoteRef:8] pre jediný podnik a vnútroštátnu hornú hranicu za Slovenskú republiku vo výške 344 000 eur, ktorá sa v prípade tohto nariadenia sleduje za aktuálny fiškálny rok a dva predchádzajúce fiškálne roky (rovnako ako strop pre jediný podnik). [8:  Podľa čl. 3 ods. 2 nariadenia č. 7172014 sa môže členský štát rozhodnúť, že celková výška minimálnej pomoci poskytnutej jedinému podniku nesmie v priebehu obdobia troch fiškálnych rokov presiahnuť 40 000 eur, pokiaľ má členský štát zavedený vnútroštátny centrálny register. Slovenská republika má zriadený centrálny register (IS SEMP), preto sa v oblasti rybolovu a akvakultúry uplatňuje strop 40 000 eur pre jediný podnik.] 


C. [bookmark: _heading=h.d0rwowm8btxh][bookmark: _Toc234484141]JEDINÝ PODNIK

Ako vyplýva z Preambuly (bod 5) nariadenia Komisie č. 2023/2831, v záujme právnej istoty a zníženia administratívnej záťaže by toto nariadenie malo stanovovať jasný a vyčerpávajúci zoznam kritérií, podľa ktorých možno určiť, kedy by sa mali dva alebo viaceré subjekty vykonávajúce hospodársku činnosť v jednom členskom štáte považovať za jediný podnik. Komisia vybrala kritériá, ktoré sú vhodné na účely tohto nariadenia, z ustálených kritérií na vymedzenie „prepojených podnikov“ v rámci definície malých alebo stredných podnikov (MSP) v odporúčaní Komisie 2003/361/ES a prílohe I k nariadeniu Komisie (EÚ) č. 651/2014. Dané kritériá by sa mali vzhľadom na rozsah pôsobnosti tohto nariadenia vzťahovať na MSP aj na veľké podniky a mali by zabezpečovať, aby sa skupina prepojených podnikov považovala na účely uplatňovania pravidiel minimálnej pomoci za jediný podnik. 

Jediný podnik[footnoteRef:9] zahŕňa všetky subjekty vykonávajúce hospodársku činnosť, medzi ktorými je aspoň jeden z týchto vzťahov:  [9:  Nariadenie Komisie (EÚ) 2023/2831, nariadenie Komisie (EÚ) 2023/2832.] 


a) jeden subjekt má väčšinu hlasovacích práv akcionárov alebo spoločníkov v inom subjekte vykonávajúcom hospodársku činnosť;

b) jeden subjekt má právo vymenovať alebo odvolať väčšinu členov správneho, riadiaceho alebo dozorného orgánu iného subjektu vykonávajúceho hospodársku činnosť;

c) jeden subjekt má právo uplatňovať rozhodujúci vplyv na iný subjekt vykonávajúci hospodársku činnosť na základe zmluvy, ktorú s daným subjektom vykonávajúcim hospodársku činnosť uzavrel, alebo na základe ustanovenia v zakladajúcom dokumente alebo stanovách tohto subjektu;

d) jeden subjekt, ktorý je akcionárom alebo spoločníkom iného subjektu vykonávajúceho hospodársku činnosť, má sám na základe zmluvy s inými akcionármi alebo spoločníkmi daného subjektu vykonávajúceho hospodársku činnosť pod kontrolou väčšinu hlasovacích práv akcionárov alebo spoločníkov v danom subjekte vykonávajúcom hospodársku činnosť.

Subjekty, ktoré majú akýkoľvek zo vzťahov uvedených v písmenách a) až d) prostredníctvom jedného alebo viacerých iných subjektov, sa takisto považujú za jediný podnik.

Všetky subjekty, ktoré sú kontrolované (právne alebo de facto) tým istým subjektom, by sa mali pokladať za jediný podnik.

Subjekty vykonávajúce hospodársku činnosť, ktoré však nemajú medzi sebou žiadny vzťah, s výnimkou toho, že každý z nich má priamu väzbu na ten istý verejný subjekt alebo verejné subjekty, by sa však nemali považovať za navzájom prepojené.

Podniky poskytujúce služby všeobecného hospodárskeho záujmu, ktoré nemajú medzi sebou žiadny vzťah, okrem toho, že každý z nich má priamu väzbu na ten istý verejný subjekt alebo subjekty alebo na ten istý neziskový subjekt alebo subjekty, sa však na účely nariadenia 2023/2832 nepovažujú za jediný podnik.

Mala by sa teda zohľadniť osobitná situácia subjektov vykonávajúcich hospodársku činnosť, ktoré kontroluje ten istý verejný subjekt alebo verejné subjekty alebo ten istý neziskový subjekt alebo subjekty (iba v prípade podnikov poskytujúcich služby všeobecného hospodárskeho záujmu),  a posúdiť, či majú subjekty vykonávajúce hospodársku činnosť nezávislú rozhodovaciu právomoc.

Pri posudzovaní jediného podniku je potrebné posudzovať prepojenia nie len na území Slovenskej republiky, ale aj cez zahraničné subjekty[footnoteRef:10]. Do stropu minimálnej pomoci sa však započítava len výška minimálnej pomoci poskytnutá subjektom tvoriacim jediný podnik zo strany Slovenskej republiky.  [10:  Napr. prostredníctvom systému ARACHNE.] 


[bookmark: _Toc234484142] C.1. Prepojenie cez fyzickú osobu
[bookmark: _heading=h.te6ys27g8zfh]
Pri identifikácii subjektov, ktoré s príjemcom pomoci tvoria jediný podnik, je potrebné upozorniť, že za podnik sa považuje aj fyzická osoba, ktorá vykonáva hospodársku činnosť. Prostredníctvom takejto fyzickej osoby, ktorá je podnikom, sa prepájajú jednotlivé súčasti jediného podniku. Nie je pritom rozhodujúce, na akom trhu pôsobí fyzická osoba, ktorá je podnikom, rozhodujúce je iba to, že ide o fyzickú osobu vykonávajúcu hospodársku činnosť, teda fyzickú osobu - podnik. Charakter činnosti fyzickej osoby ako hospodárskej sa posudzuje podľa všeobecných kritérií na hospodársku činnosť (pozri časť B. tohto usmernenia), čo znamená, že ju nemožno obmedziť iba na výkon podnikateľskej činnosti podľa práva Slovenskej republiky.

Fyzická osoba vykonáva hospodársku činnosť vtedy, keď: 

1. podniká na základe živnostenského oprávnenia, iného oprávnenia (napr. slobodné povolania – notár, advokát, lekár), vykonáva poľnohospodársku prvovýrobu a je evidovaná v osobitnej evidencii (napr. samostatne hospodáriaci roľník) alebo ak má zdaniteľný príjem z prenájmu nehnuteľností, alebo 
2. je majiteľom kontrolného podielu[footnoteRef:11] v podniku (akcionár, spoločník, zriaďovateľ a ďalšie) a zároveň sa aktívne zapája do jeho činnosti (koná v mene daného subjektu / menuje a odvoláva členov orgánov daného subjektu / je členom dozorného orgánu daného subjektu s relevantnou právomocou). [11:  Pod kontrolným podielom sa v tomto dokumente rozumie nadobudnite takého podielu v spoločnosti, ktorý umožňuje danej osobe predmetnú spoločnosť kontrolovať (napr. nadobudnutia väčšiny hlasovacích práv), avšak môže ísť aj o prípady typu „zlatá akcia“, t. j. podiely, s ktorými sú spojené osobitné práva, ktoré umožňujú menšinovému majiteľovi určovať podnikateľskú stratégiu subjektu, resp. fungovanie subjektu na trhu. Kontrolným podielom sa v tomto dokumente myslí aj rozhodujúci vplyv a právo veta ako aj rôzne ďalšie formy priameho alebo nepriameho výkonu rozhodujúceho vplyvu.] 

Samotná skutočnosť, že subjekt (napr. fyzická osoba) vlastní podiely podniku, ktorý poskytuje tovar a/alebo služby na trhu, však neznamená, že tento subjekt by sa mal automaticky považovať za podnik, a to ani vtedy, keď vlastní jeho kontrolný podiel. Ak toto vlastníctvo podielov umožňuje len výkon práv spojených so statusom akcionára, prípadne prijímanie dividend, ktoré sú iba výnosom z vlastníctva majetku, takáto jednoduchá držba podielov nepostačuje na charakterizovanie hospodárskej činnosti, a teda len z tohto dôvodu sa daný subjekt – fyzická osoba nebude považovať za podnik.

Naopak, subjekt, ktorý drží kontrolný podiel v podniku a skutočne priamo alebo nepriamo vykonáva túto kontrolu vplyvom na fungovanie a správu podniku, sa považuje za vykonávajúci hospodársku činnosť. To znamená, že  aktívne zapájanie sa do riadenia a/alebo kontroly v podniku, v kontexte výkonu hospodárskej činnosti podľa bodu 2. vyššie, môže byť základom pre výkon hospodárskej činnosti fyzickej osoby. V tejto súvislosti jurisprudencia súdov Únie objasňuje (pozri C-222/04 Cassa di Risparmiou di Firenze, najmä bod 112), že fyzická osoba „vlastniaca kontrolný podiel“ v spoločnosti, ktorá „skutočne priamo alebo nepriamo  vykonáva túto kontrolu vplyvom na jej správu, sa musí  považovať za osobu zúčastňujúcu sa na hospodárskej činnosti vykonávanej kontrolovaným podnikom”. 

Táto fyzická osoba prostredníctvom „vlastníctva a správy“ podnikov vykonáva hospodársku činnosť a mohla by teda tieto rôzne podniky spojiť do jediného podniku. Takýmto spôsobom by napríklad akcionár s rozhodujúcim vplyvom, ktorý by mohol vymenovať vedenie určitej spoločnosti (alebo ktorý sa zúčastňuje na riadení tejto spoločnosti iným spôsobom), v zásade vykonával hospodársku činnosť (a teda by sa prostredníctvom neho mohli prepojiť dotknuté spoločnosti v rámci definície „jediného podniku“). 

Súdny dvor v rozsudku vo veci Outletico[footnoteRef:12] rozhodol, že hospodársku činnosť môže vykonávať priamo subjekt na trhu, ako aj nepriamo subjekt, ktorý kontroluje tento subjekt ako súčasť hospodárskej jednotky, ktorú spolu tvoria. Subjekt, ktorý vlastní  podiel v podniku, možno klasifikovať ako „podnik“ len vtedy, ak sú splnené dve podmienky: [12:  C-870/24.] 


1. podiel v podniku musí tomuto subjektu umožňovať vykonávať kontrolu nad spoločnosťou;

2. tento subjekt musí túto kontrolu skutočne vykonávať tým, že sa priamo alebo nepriamo podieľa na riadení tejto spoločnosti. 

Skutočnosť, že subjekt vlastní väčšinový podiel v takejto spoločnosti (podniku) alebo dokonca je majiteľom celého podielu v takejto spoločnosti (podniku), teda sama o sebe neumožňuje vyvodiť záver, že sa vykonáva skutočná kontrola. Či je to tak, sa musí v praxi individuálne určiť na základe skutočností, resp. dôkazov[footnoteRef:13], ktoré môžu preukázať, či sa dotknutý subjekt priamo alebo nepriamo podieľa na riadení danej spoločnosti. [13:  Ide napr. o skutočnosti, že držiteľ kontrolných podielov vykonáva funkcie v dozorných orgánoch alebo v predstavenstve, že je podnikateľom, ktorý má takéto podiely vo viacerých spoločnostiach, ktoré konajú koordinovane alebo sledujú spoločný cieľ, alebo že oznámil obchodnú stratégiu, ktorú mieni realizovať prostredníctvom kontrolovanej spoločnosti (bod 62 rozsudku vo veci C-870/24 - Outletico). Z hľadiska slovenského právneho poriadku je dôležitým faktorom schopnosť menovať a odvolať členov štatutárneho a dozorného orgánu. Je tiež vhodné vziať do úvahy rôzne ustanovenia korporačných dokumentov skúmaného podniku k tomu, či pôsobenie dotknutého subjektu môže ovplyvniť fungovanie podniku na trhu (napr. pri majetkových transakciách podniku, v súvislosti s prijatím/poskytnutím úveru, realizácií investícií a pod.).] 


Je tiež užitočné odkázať na judikatúru Súdneho dvora v kontexte nariadenia o fúziách[footnoteRef:14], ktorá sa tiež odvoláva na výkon „rozhodujúceho vplyvu“ a súvisí s pojmom „jedna hospodárska jednotka“, ktorý Súdny dvor používa pri výklade odporúčania pre MSP. V tejto súvislosti Súdny dvor s odkazom na oznámenie Komisie o právomoci[footnoteRef:15] rozhodol, že rozhodujúci vplyv znamená „právomoc blokovať opatrenia, ktoré určujú strategické obchodné správanie podniku. Spoločná kontrola teda môže viesť k patovej situácii z dôvodu právomoci dvoch alebo viacerých podnikov odmietnuť navrhované strategické rozhodnutia.[footnoteRef:16] Z toho vyplýva, že títo akcionári musia dosiahnuť dohodu pri určovaní obchodnej politiky spoločného podniku […] [a že] sú povinní spolupracovať.“ Preto tí, ktorí majú právo veta, môžu uplatňovať rozhodujúci vplyv, pretože bez ich súhlasu spoločnosť nemôže fungovať[footnoteRef:17].  [14:  Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (Nariadenie ES  o fúziách).]  [15:  Konsolidované oznámenie Komisie o právomoci podľa nariadenia Rady (ES) č. 139/2004 o kontrole koncentrácií medzi podnikmi (Ú. v. EÚ C 95, 16.4.2008, s. 1 – 48)]  [16:  „strategické rozhodnutie“, resp. „strategický vplyv“ – sú to všetky rozhodnutia, ktorými sa realizujú práva podľa definície jediného podniku, teda právo menovať a odvolať členov štatutárneho a dozorného orgánu, rozhodnutia schvaľujúce prevod majetkového podielu, rozhodnutia týkajúce sa existencie subjektu (rozhodnutie o zrušení spoločnosti) a rozhodnutia týkajúce sa operácii posudzovaného subjektu na trhu, napríklad schválenie strategického plánu, obchodného plánu, úverov, prevodov majetku, spôsobu výkonu práv v dcérskych subjektoch a podobne. Nejde teda o tie rozhodnutia, pre ktoré Obchodný zákonník vyžaduje kvalifikovanú väčšinu hlasov spoločníkov/akcionárov. Na to, či je dané rozhodnutie „strategické“, je nutné nazerať z hľadiska definície jediného podniku a z hľadiska ovplyvnenia fungovania podniku na trhu, nie čisto z korporačného hľadiska (teda nie smerom dovnútra podniku).]  [17:  Linked Enterprises through Relationships between Natural Persons - Lexxion, SA.24030 Investment loan and working capital loan guarantees in favour of Abalon Hardwood Hessen GmbH] 


Rozhodujúci vplyv nad podnikom je možné vykonávať predovšetkým prostredníctvom:

a) vlastníckych alebo užívacích práv ku všetkým aktívam podniku alebo ich časti
b) práv alebo zmlúv, ktoré umožňujú vykonávať rozhodujúci vplyv na založenie, hlasovanie alebo rozhodovanie orgánov podniku[footnoteRef:18]. [18:  Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (Nariadenie ES o fúziách).] 


Pre účely posudzovania, či vlastníctvo rôznych podnikov spolu tvorí jediný podnik, nie je dôležitý trh, na ktorom tieto subjekty vykonávajú hospodársku činnosť, tzn. je irelevantné, či členovia takejto skupiny vykonávajú hospodársku činnosť na rovnakom alebo priľahlom trhu. Dôležitý je výkon hospodárskej činnosti zo strany konkrétnej fyzickej osoby. 

Rodinné väzby medzi podnikmi sa pri posudzovaní jediného podniku nezohľadňujú[footnoteRef:19]. [19:  Rodinné väzby sa posudzujú pri určení veľkostnej kategórie žiadateľa v súlade s Prílohou I k nariadeniu Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy v platnom znení.] 

Uvedené je preto potrebné posúdiť a zohľadniť všetky vyššie spomenuté skutočnosti v každom jednotlivom prípade, v ktorom prichádza do úvahy prepojenie podnikov prostredníctvom fyzickej osoby.

[bookmark: _Toc234484143]C.2. Jediný podnik a orgán verejnej moci

Pri posudzovaní toho, či orgán verejnej moci (napr. obec, mesto, VÚC, ministerstvo) a subjekt vykonávajúci hospodársku činnosť (napr. obecný podnik) tvoria jediný podnik alebo nie, je potrebné v prvom rade posúdiť, či orgán verejnej moci vykonáva hospodársku činnosť alebo nie. To, či orgán verejnej moci vykonáva hospodársku činnosť, sa overuje napr. prostredníctvom Živnostenského registra SR, Registra účtovných závierok a Záverečného účtu obce, VÚC. 

Orgán verejnej moci však môže vykonávať hospodársku činnosť aj podľa osobitných predpisov a táto skutočnosť nemusí byť zjavná zo Živnostenského registra SR alebo z Registra účtovných závierok a je výlučne v kompetencii orgánu verejnej moci vyjadriť  sa k tomu, či vykonáva alebo nevykonáva hospodársku činnosť. 

Pri posudzovaní toho, či orgán verejnej moci (napr. obec) a subjekt vykonávajúci hospodársku činnosť (napr. obecný podnik) tvoria jediný podnik alebo nie, je potrebné posúdiť, aký je vzájomný vzťah medzi orgánom verejnej moci (napr. obcou) a daným  podnikom (napr. obecným podnikom). To znamená:
 
(i) či ide len o napojenie na orgán verejnej moci, ale subjekt má samostatnú (nezávislú) rozhodovaciu právomoc, t. j. neexistuje iný subjekt, ktorý by ovplyvňoval jeho hospodársku činnosť, a teda so žiadnym podnikom (ani s obcou) nie je v žiadnom zo vzťahov, ktoré uvádza článok 2 ods. 2 nariadenia Komisie č. 2023/2831 alebo 
(ii) či sa obec môže aktívne podieľať na hospodárskej činnosti daného  podniku (a teda je možné medzi nimi identifikovať niektorý zo vzťahov uvedených v článku 2 ods. 2 nariadenia Komisie č. 2023/2831).

Na vzťah medzi orgánom verejnej moci a ním vlastneným podnikom sa uplatňujú ustanovenia uvedené vo všeobecnej časti tejto kapitoly, vrátane judikatúry a rozsudku Outletico.

Vzťah medzi orgánom verejnej moci a podnikom:

Ak  medzi podnikom (napr. obecný podnik) a orgánom verejnej moci (napr. obec) nie je žiaden zo vzťahov uvedených v článku 2 ods. 2 nariadenia Komisie č. 2023/2831 (t. j. obecný podnik má nezávislú rozhodovaciu právomoc), nepovažuje sa podnik a orgán verejnej moci za jediný podnik.

Ak napríklad obec len založí obecný podnik (priamo alebo nepriamo sa nezapája do riadenia podniku) a ten hospodári samostatne (napr. má svojho konateľa, svoje orgány, obec je len v pozícii „akcionára“, ktorý vlastní podiely a berie dividendy, ale nerozhoduje o tom, ako budú hospodáriť), možno to považovať za „priame napojenie“, ale bez prítomnosti vzťahov jediného podniku, bez ohľadu na to, či o pomoc žiada obec alebo obecný podnik. V tomto prípade obec a obecný podnik netvoria jediný podnik podľa článku 2 ods. 2 nariadenia Komisie č. 2023/2831.

Ak má orgán verejnej moci (napr. obec) zriadenú organizáciu (napr. obecný podnik) a majú medzi sebou aspoň jeden zo vzťahov uvedených v článku. 2 ods. 2 nariadenia Komisie č. 2023/2831 (napr. zástupcovia obce sú členmi jednotlivých orgánov podniku a majú možnosť aktívne sa podieľať na jeho hospodárskej činnosti alebo obec reálne vstupuje do hospodárenia podniku (priamo alebo nepriamo sa zapája do riadenia podniku), ovplyvňuje jeho rozhodnutia, vie zasiahnuť do menovania/odvolania štatutárneho zástupcu), považujú sa obec a obecný podnik za jediný podnik.

Vzťah medzi viacerými podnikmi s väzbou na ten istý orgán verejnej moci:

V preambule nariadenia Komisie č. 2023/2831, v bode (5) sa uvádza: „Subjekty vykonávajúce hospodársku činnosť, ktoré však nemajú medzi sebou žiadny vzťah, s výnimkou toho, že každý z nich má priamu väzbu na ten istý verejný subjekt alebo verejné subjekty, by sa však nemali považovať za navzájom prepojené. Mala by sa teda zohľadniť osobitná situácia subjektov vykonávajúcich hospodársku činnosť, ktoré kontroluje ten istý verejný subjekt alebo verejné subjekty, v ktorých môžu mať subjekty vykonávajúce hospodársku činnosť nezávislú rozhodovaciu právomoc.“.
 
Ak orgán verejnej moci (napr. obec) nevykonáva hospodársku činnosť a má viacero organizácií (napr. obecný podnik X a obecný podnik Y), tak v prípade, ak obecný podnik X a obecný podnik Y medzi sebou nemajú žiaden zo vzťahov uvedených v článku 2 ods. 2 nariadenia Komisie č. 2023/2831, okrem skutočnosti, že každý z nich je priamo napojený na ten istý orgán verejnej moci (tú istú obec), nepovažujú sa za jediný podnik.

Ak orgán verejnej moci vykonáva hospodársku činnosť, v tomto prípade sa na orgán verejnej moci hľadí ako na akýkoľvek iný subjekt, ktorý vykonáva hospodársku činnosť, a teda všetky podniky (subjekty vykonávajúce hospodársku činnosť), v ktorých  má niektorý zo vzťahov uvedených v článku 2 ods. 2 nariadenia Komisie č. 2023/2831, sa budú považovať za jediný podnik.


[bookmark: _Toc234484144]C.3. Zdroje údajov pre overenie vzťahov medzi podnikmi
Poskytovateľ pomoci, resp. vykonávateľ schémy identifikuje jediný podnik predovšetkým na základe údajov poskytnutých žiadateľom pomoci.
Doplnkovými zdrojmi overenia sú najmä: IS SEMP, Obchodný register SR, zbierka listín obchodného registra (napr. rozhodnutia orgánov spoločnosti, najmä valného zhromaždenia, prípadne osôb vykonávajúcich pôsobnosť valného zhromaždenia), živnostenský register SR, register účtovných závierok, Centrálny depozitár cenných papierov SR, register právnických osôb, podnikateľov a orgánov verejnej moci, register organizácií vedený Štatistickým úradom SR, register partnerov verejného sektora, centrálny register zmlúv, ARACHNE, Európsky portál elektronickej justície, register mimovládnych neziskových organizácií, webové stránky samotných podnikov a v nich zverejnené dokumenty, napríklad výročné správy, organizačné údaje o skupine, do ktorej podnik patrí, marketingové alebo logistické informácie o danej skupine a podobne. 

V prípade overenia vzťahov podľa:
· písm. a) definície jediného podniku, t. j. či subjekt má väčšinu hlasovacích práv, ktoré patria akcionárom alebo spoločníkom, v inom subjekte, sa primárne vychádza z údajov poskytnutých žiadateľom a zistených z doplnkových zdrojov overenia. V prípade potreby je možné na overenie využiť zakladajúce dokumenty, ktoré upravujú vlastnícke pomery subjektu pomoci, orgány subjektu a ich konanie a ďalšie podstatné náležitosti, resp. ďalšie relevantné dokumenty. Zakladajúce dokumenty pre najčastejšie právne formy v rámci SR sú uvedené v tabuľke nižšie.
· písm. b) definície jediného podniku, t. j. či subjekt má právo vymenovať alebo odvolať väčšinu členov správneho, riadiaceho alebo dozorného orgánu iného subjektu, sa primárne vychádza z údajov poskytnutých žiadateľom a zistených z doplnkových zdrojov overenia. V prípade potreby je možné na overenie využiť zakladajúce dokumenty (pozri tabuľka nižšie) resp. ďalšie relevantné dokumenty.
· písm. c) definície jediného podniku, t. j. či má jeden subjekt právo uplatňovať rozhodujúci vplyv na iný subjekt, sa primárne vychádza z údajov poskytnutých žiadateľom a zistených z doplnkových zdrojov overenia. V prípade potreby je možné na overenie využiť zakladajúce dokumenty (pozri tabuľka nižšie) resp. ďalšie relevantné dokumenty.
· písm. d) definície jediného podniku, t. j. či subjekt, ktorý je akcionárom alebo spoločníkom iného subjektu, má sám na základe zmluvy s inými akcionármi alebo spoločníkmi daného subjektu pod kontrolou väčšinu hlasovacích práv akcionárov alebo spoločníkov v danom subjekte, sa primárne vychádza z údajov poskytnutých žiadateľom a zistených z doplnkových zdrojov overenia.
Zakladajúce dokumenty pre overenie vzťahov v zmysle definície jediného podniku pre vybrané právne formy v rámci SR sú najmä:
	Právna forma
	Zakladajúce dokumenty a ich zmeny

	Verejná obchodná spoločnosť
	spoločenská zmluva

	Komanditná spoločnosť
	spoločenská zmluva

	Spoločnosť s ručením obmedzeným
	spoločenská zmluva/ zakladateľská listina
prípadne stanovy (dobrovoľný a málo často sa vyskytujúci dokument pri tomto type obchodnej spoločnosti)

	Akciová spoločnosť
	zakladateľská zmluva/ zakladateľská listina
stanovy

	Jednoduchá spoločnosť na akcie
	

	Európska spoločnosť
	

	Družstvo
	stanovy

	Európske družstvo
	

	Štátny podnik
	zakladacia listina

	Nadácia
	nadačná listina

	Nezisková organizácia poskytujúca všeobecne prospešné služby
	zakladacia listina
štatút

	Občianske združenie
	stanovy

	Organizácia s medzinárodným prvkom
	stanovy
 

	Neinvestičný fond
	zriaďovacia zmluva/ zriaďovacia listina

	Záujmové združenie právnických osôb
	zakladateľská zmluva
stanovy

	Rozpočtová organizácia štátu, obce, samosprávneho kraja
	zriaďovacia listina

	Príspevková organizácia štátu, obce, samosprávneho kraja
	


V  prípade ostatných subjektov sú zakladajúce dokumenty, ktoré upravujú vlastnícke pomery subjektu pomoci, orgány subjektu a ich konanie a ďalšie podstatné náležitosti upravené v príslušných  právnych predpisoch upravujúcich založenie/zriadenie, resp. vznik týchto subjektov.

